ועדת הכלכלה, כנסת 20, פרוטוקול מספר 806, 2018-07-03 09:30

איתן כבל: בוקר טוב, גברתי מנהלת הוועדה, היועצות, הרשמת, הדובר, חבר הכנסת פולקמן, יקיר הוועדה.

איתן כבל: ברשותכם, הצעת חוק אחריות לעבודות שיפוצים.

מירב תורג'מן: זה היה הצעת חוק רישום קבלנים לעבודות הנדסה בנאיות (תיקון – אחריות קבלן שיפוצים), התשע"ז-2017, ועכשיו אנחנו ממליצים לעשות את זה כחוק נפרד.

לאה ורון: במסגרת זה שהוכן נוסח שמוסכם על משרדי הממשלה ועל המציע, השתנה גם השם של הצעת החוק.

איתן כבל: בסדר גמור.

איתן כבל: אנחנו דנים לקריאה ראשונה.

איתן כבל: תגיד בקווים כלליים מה הקו שמנחה את החוק הזה.

רועי פולקמן: קראתי לזה החוק לסייע לקשישים לקבל עבודות שיפוצים.

רועי פולקמן: דיברנו על ההפקרות שיש בענף השיפוצים, על החשש.

רועי פולקמן: חוויתי את זה לא פעם עם אמי ועם חברות שלה ואחרים.

רועי פולקמן: אתה מזמין עבודת שיפוצים והרבה מהשוק הזה מבוסס על חאפרים.

רועי פולקמן: אין לך שום יכולת לדרוש או לדעת מה מגיע לך או לא מגיע לך.

רועי פולקמן: אנחנו רוצים לעשות כאן שני חיתוכים שעליהם גם הגענו להסכמות עם משרד המשפטים ומשרד השיכון והבינוי.

רועי פולקמן: הראשון, אנחנו רוצים להגדיר בסיס של שנה לאחריות של קבלן שיפוצים, כאשר יש מטרה נוספת מאחורי החוק הזה – שיהיו קבלנים מסודרים.

רועי פולקמן: אנחנו לא מייצרים כאן אכיפה כופה כי ברור שבסוף עדיין יהיו בשוק קבלנים שהם לא רשומים, אבל אנחנו רוצים לתעדף או לייצר יתרון יחסי למושג קבלן רשום.

רועי פולקמן: איך אנחנו עושים את זה?

רועי פולקמן: אנחנו רוצים שהלקוח יידע.

רועי פולקמן: במקרה הזה, זה יותר קל ממקצועות אחרים שבהם אין בכלל הסדרה.

רועי פולקמן: פה משרד השיכון הסדיר את זה.

רועי פולקמן: יש דבר כזה להיות קבלן שיפוצים רשום, יש איגוד ויש גם רישום במשרד.

רועי פולקמן: אנחנו אומרים שאם אתה עובד עם קבלן רשום – יהיה לנו דיון על הסיפור הזה, אבל בגדול הוגדר גם קבלן רשום והיקף העבודה.

רועי פולקמן: אני חשבתי שהנקודה המכריעה היא ההגדרה שהוא רשום.

רועי פולקמן: לא הבנתי למה עשינו הפרדה בסוף.

רועי פולקמן: אם הוא רשום, מה זה משנה אם הוא עושה עבודה ב-20,000 שקל?

רועי פולקמן: אבל נדבר על זה.

רועי פולקמן: כן קיבלתי את עמדת המשרד, בעיקר משרד המשפטים, שאמר שאנחנו לא עושים עכשיו רגולציה כופה על השוק שבה אין יותר קבלנים לא רשומים, כי בזה חנקנו את כל השוק.

רועי פולקמן: אבל אנחנו רוצים לתת איתות לשוק שאומר שאם אתה עובד עם קבלן רשום – הרי אתה יכול לבקש לראות תעודה ומסמך שמאשר שהוא רשום – אתה יודע שאתה מקבל אחריות.

רועי פולקמן: מבחינתי זאת המטרה של החוק מבחינתי.

רועי פולקמן: זה אומר שברגע שאתה יודע שאתה עובד עם קבלן רשום, אתה מקבל מינימום שנה אחריות.

רועי פולקמן: הייתה פה עוד סוגיה, שכמובן יש סוגים מסוימים של עבודות שיש להן סוגים שונים של אחריות.

רועי פולקמן: לכן, מה שמוגדר היום בחוק הקבלנים, שמדבר על תקופות אחריות, יהיה תקף.

רועי פולקמן: חוק המכר – דירות.

רועי פולקמן: באינסטלציה יש לי אחריות לשלוש שנים או לעשר שנים.

רועי פולקמן: זה לא במקום זה.

רועי פולקמן: אבל המינימום אומר שגם בעבודה שיכולה להיות קטנה, או שהיא לא מעוגנת בחוק המכר או אם לא הותנה אחרת, מינימום שנה.

רועי פולקמן: אתה לא יכול להתנות פחות משנה.

מירב תורג'מן: אם אתה מחשיב עבודות מתחת ל-44,000 שקלים כעבודות קטנות, זה לא חל.

רועי פולקמן: תכף נדבר על הסכום, אבל קודם נגיד על מה מוסכם הנוסח.

רועי פולקמן: כל מה שהוא מעל 44,000 שקל – עשית עבודה עם קבלן ולכל עבודה שלו יש אחריות שהמינימום הוא שנה, פלוס מה שאומר חוק המכר.

רועי פולקמן: זה יכול להיות תקופות אחרות שעליהן אפשר להתנות באופן ספציפי בחוזה.

לאה ורון: ככל שמדובר בעבודה שעלותה נמוכה מ-44,000 שקלים?

רועי פולקמן: לא, מעל 44,000.

לאה ורון: ואז אין אחריות של שנה?

רועי פולקמן: נכון.

רועי פולקמן: כרגע, לפי הנוסח הזה, על עבודות שהן מתחת ל-44,000 שקל.

אסתי ורהפטיג בס: יש את הדין הכללי.

אסתי ורהפטיג בס: ההערה היחידה שלא הייתה חדה בנוסח הסופי הייתה למה ההפרדה נעשית.

אסתי ורהפטיג בס: כן הסכמנו שזה יהיה רק על קבלנים שמוגדרים במשרד השיכון.

אסתי ורהפטיג בס: זה נכון.

אסתי ורהפטיג בס: למה אנחנו צריכים את ה-44,000?

אסתי ורהפטיג בס: מה זה משנה?

אסתי ורהפטיג בס: אבל בואו נקרא את הנוסח.

אסתי ורהפטיג בס: העיקרון היה לתת בסיס של אחריות.

אסתי ורהפטיג בס: נתחיל עם מה שמוסכם – אדם שעושים אצלו עבודה ב-50,000 שקל אצלו בבית והוא יודע שאם הוא עובד עם קבלן רשום, יש לו מינימום אחריות של שנה.

אסתי ורהפטיג בס: לא משנה מה רשום ומה לא ואין ויכוח.

אסתי ורהפטיג בס: גם אם זה לא רשום, הוא מקבל מינימום אחריות של שנה ואם לא, חוק המכר חל על דברים אחרים.

אסתי ורהפטיג בס: לפחות יש לו רשת ביטחון מינימלית וקצת שקט נפשי כשהוא עובד עם קבלן שיפוצים.

אסתי ורהפטיג בס: אני ממשרד המשפטים.

אסתי ורהפטיג בס: מכיוון שזה חוק צרכני שבא להגן על אותם קשישים, היה לנו חשוב שזה לא יחול רק על קבלנים רשומים.

אסתי ורהפטיג בס: כלומר, אם מישהו עובד לא כחוק ומבצע עבודות מעל 44,000 שקלים, והוא בעצם עובד בניגוד לחוק כי הוא לא נרשם למרות שהוא צריך להירשם, שלא יקרה מצב שעכשיו גם אין עליו אחריות.

איתן כבל: דרך אגב, אנשים צעירים, רעננים ברוחם ובגופם, נופלים חדשות לבקרים.

לאה ורון: לחלק מהקשישים יש יותר ניסיון כי הם נפלו כבר כמה פעמים.

רועי פולקמן: הסיפורים שאני שמעתי הם על אנשים מבוגרים שהיה להם קשה לבדוק.

רועי פולקמן: אתה בודק במדרג, אתה בודק בפייסבוק ויש לך יותר כלים לחפש.

אסתי ורהפטיג בס: צריך לומר שעל קבלן רשום יש חוק שאומר שיש אחריות על עבודות שיפוצים, ורשם הקבלנים יכול להטיל סנקציות משמעתיות על קבלן רשום.

אסתי ורהפטיג בס: לכן כן יש משמעות לקחת קבלן רשום וצריך לחזק את המודעות של הציבור.

אסתי ורהפטיג בס: בכל זה אנחנו מסכימים, אבל לא רצינו מצב שיהיה החוטא נשכר – שיש אדם שהוא גם קבלן שעובד לא כחוק, ועכשיו הוא גם ייצא נשכר כי אין עליו אחריות מכוח החוק הצרכני הזה.

רועי פולקמן: נכון, אני גם מסכים לזה.

רועי פולקמן: מאוד שמחתי כי זה היה לא פשוט בדיון הראשון עם המשרד.

רועי פולקמן: תמיד שואלים אותנו מה האכיפה ויותר קל לך לאכוף כשהם מפוקחים – אפשר לשלול את הרישיון, יותר קל למצוא אותו.

רועי פולקמן: ברור שברגע שאמרנו את הרף של ה-44,000 אתה יכול להגיד את זה על כל קבלן ואז ללכת לבית דין לתביעות קטנות או כל דבר.

אסתי ורהפטיג בס: הפנינו לחוק רישום קבלנים כדי לקבוע מה הרף שממנו תחול האחריות הזאת.

אסתי ורהפטיג בס: זה רף גבוה יחסית, כלומר 44,000 שקל זה באמת עבודות שיפוץ בהיקף מאוד רחב, אבל אנחנו לא יודעים הרבה על השוק הזה.

אסתי ורהפטיג בס: אין לנו הרבה נתונים.

איתן כבל: 44,000 בשיפוץ של בית זה אמבטיה.

יהודה כהן: אבל גם כשגורמים לך נזק ב-40,000 שקל זה כבד וקשה לאותה משפחה.

איתן כבל: ודאי.

איתן כבל: אני עשיתי שיפוץ לפני שנה, אני יודע.

איתן כבל: תאמין לי שאני מבין את המשמעויות.

יהודה כהן: האם הם משוחררים מאחריות, אותם קבלנים שלא רשומים?

רועי פולקמן: לא.

רועי פולקמן: היא כרגע אומרת שלא.

ערן סיב: אני יושב-ראש התאחדות קבלני שיפוצים.

ערן סיב: אם קבלן עושה היום עבודה ב-25,000 שקל, שזה שיפוץ אמבטיה ושירותים.

ערן סיב: זה הממוצע, 25,000 שקל.

ערן סיב: הוא לא רשום ברשם הקבלנים, שזה תחום מאוד מאוד גדול.

ערן סיב: לא כולם רוצים להירשם ברשם הקבלנים.

אסתי ורהפטיג בס: הוא גם לא צריך בעיקרון להירשם.

ערן סיב: יש תחום מאוד מאוד גדול של אנשים שעובדים עד 45,000 שקל.

איתן כבל: זה מה שנקרא שיש תחום שחור.

ערן סיב: הוא לא שחור, החוק לא מחייב אותו.

ערן סיב: אותו קבלן שעובד ב-25,000 שקל ועושה שיפוץ אמבטיה ושירותים לגברת באשקלון, הוא לא צריך לתת אחריות על העבודה של השיפוצים, כמו שקבלן רשום צריך לתת אחריות?

ערן סיב: למה לפטור אותו מאחריות?

איתן כבל: יש לי שאלה עקרונית.

איתן כבל: לא ב-25,000 שקל.

איתן כבל: היה אצלי קבלן שיפוצים ועשה לי עבודה ב-10,000 שקל.

איתן כבל: הוא לא בא, הלך, ושבר לי.

איתן כבל: אני לא יכול לתבוע אותו?

יהודה כהן: לתבוע אתה יכול, כמובן.

יהודה כהן: אבל פה אתה אומר לקבלן השיפוצים: כתוב בחוזה או לא כתוב בחוזה, חל עליך החוק.

יהודה כהן: נקודה.

יהודה כהן: זאת אומרת שאם אתה בא לשופט, הוא אומר לך: אדוני, יש אחריות של שנה.

רועי פולקמן: היה עניין משפטי מתי התפקיד של הלקוח להוכיח רשלנות ומתי הפוך.

רועי פולקמן: בשאלה שלך, האירוע המשפטי הוא שאם אין את זה בהגדרה בחוק, יש אירוע שבו אני, הלקוח, צריך להוכיח שהנזק נגרם בגלל רשלנות של הקבלן.

רועי פולקמן: הרי יכול להיות שהוא תיקן לי צינור ואני אחרי זה קדחתי בקיר ועשיתי חור בצינור.

רועי פולקמן: הרי גם על עבודות קטנות, שם אני צריך יותר להוכיח.

אסתי ורהפטיג בס: נכון.

אסתי ורהפטיג בס: יש את חוק חוזה קבלנות, שהוא חוק כללי שחל על כל השירותים וגם שירותי שיפוצים.

אסתי ורהפטיג בס: יש שם סעיף מפורש, סעיף 3, שאומר שאם המלאכה או השירות לא היו בהתאם למוסכם או איזה פגם, על המזמין להודיע לקבלן.

אסתי ורהפטיג בס: אם הפגם ניתן לתיקון, יש לתת לקבלן הזדמנות נאותה לתקנו.

אסתי ורהפטיג בס: כן, מדברים שם על הסתמכות על הפגם.

אסתי ורהפטיג בס: כמו שאומר חבר הכנסת פולקמן, מדובר פה בנטל ההוכחה.

אסתי ורהפטיג בס: אם אתה רוצה ללכת עם החוק הזה ולתבוע את הקבלן, אתה צריך ללכת לבית משפט וכמו בכל תביעה רגילה, נטל ההוכחה הוא עליך.

אסתי ורהפטיג בס: אם אנחנו קובעים תקופת אחריות בחוק, אתה רק אומר שהיה פגם ונטל ההוכחה להוכיח שזה לא נגרם בגלל הקבלן, הוא על הקבלן.

איתן כבל: אין ספק שהחקיקה הזאת ומה שאנחנו עושים פה, זה התחלה.

איתן כבל: עולם השיפוצים הוא עולם תוכן שכמעט אף אחד לא עסק בו בצורה משמעותית.

איתן כבל: אני לא צריך להגיד לכם איזה שם טוב, במירכאות כפולות ומכופלות, יש בגדול לקבלני השיפוצים.

איתן כבל: כשאתה מזמין ויש לך בעיה עם קבלן, קל וחומר עם שיפוצניק.

איתן כבל: הכוונה בחוק של רועי היא לא לתת עכשיו מענים לכל החולאים שמתקיימים בענף, אבל יש כאן חד-משמעית צעד קטן שהוא התחלה.

איתן כבל: הוא לא דרמטי, אבל הוא שם ספוט על העניין הזה.

איתן כבל: לכן אני אומר, בוא נתקדם עם מה שיש לנו עכשיו ביד, כדי שלא נמצא את עצמנו נפתחים ונפתחים.

רועי פולקמן: זאת קריאה ראשונה.

איתן כבל: כן, כן.

איתן כבל: מעבר לעובדה שזאת קריאה ראשונה, הצעת החוק מאוד מכווננת מטרה.

איתן כבל: וככה מתחיל טיפול בנושא.

ערן סיב: יש לי עוד הערה, ברשותך.

ערן סיב: רשום כאן "הרחבת מבנים".

ערן סיב: לקבלני שיפוצים אסור לגעת במבנה.

ערן סיב: לא להרחיב מבנה, לא לגעת במבנה הקונסטרוקטיבי של המבנה.

ערן סיב: לנו מותר על פי חוק רק לשפץ, אם זה גבס או ריצוף או תקרות אקוסטיות וכולי.

ערן סיב: אסור לנו להרחיב מבנים ולא לגעת בקונסטרוקציה.

איתן כבל: זאת הערה חשובה.

אילן רויזמן: אני ממשרד השיכון.

אילן רויזמן: קבלן שרשום בפנקס הקבלנים, בענף 131 שיפוצים, באמת לא רשאי לבצע עבודות קונסטרוקציה, עבודות שלד והרחבת מבנים.

אילן רויזמן: כשבאנו לדבר כאן על החוק הצרכני הזה, רצינו לגעת לא במי שרשומים דווקא ב-131 אלא במה שמקבל מזמין, שמזמין עבודות שיפוצים אצלו בבית.

אילן רויזמן: מזמין כזה יכול לפעמים להזמין גם הרחבה של חדר בזמן שהוא משפץ את הסלון.

ערן סיב: זה כבר קבלן בניין, לא קבלן שיפוצים.

איתן כבל: אתה צודק, אבל אני אומר מניסיון שהוא בא ומוריד קיר.

ערן סיב: להוריד קיר מותר לנו, אם זה לא קונסטרוקטיבי.

ערן סיב: לבנות חדר או להרחיב את המבנה, אסור לנו.

ערן סיב: זה קבלן בניין וזה נוגע לעניין של קבלנות בניין.

ערן סיב: זה כבר משהו אחר.

איתן כבל: מה אתה בעצם אומר?

איתן כבל: האם אנחנו לא נותנים כאן הכשר?

אילן רויזמן: אמרנו שאנחנו רוצים להסתכל על האזרח, על אותה קשישה שמזמינה קבלן שיפוצים והיא לא יודעת מה זה ענף 131, רשום או לא רשום.

איתן כבל: גם אם היא לא זקנה היא לא יודעת.

אילן רויזמן: זה גם נכון.

אילן רויזמן: לכן, החוק שנקרא היום החוק לאחריות עבודות שיפוצים, לא מתייחס רק לקבלנים שרשומים בענף 131 או לעבודות שמשתייכות לענף 131.

אילן רויזמן: מה שחשוב לנו להבהיר הוא שאנחנו מסכימים לחלוטין שענף 131 שיפוצים לא כולל עבודות קונסטרוקציה, לא כולל הרחבת מבנים ושלד, בוודאי לא כולל בנייה חדשה.

אילן רויזמן: לכן, לפחות לפרוטוקול, אנחנו רוצים להבהיר שקבלן שרשום ב-131, חרף ההגדרה שנמצאת בחוק הזה, לא יוכל גם מכאן ואילך לבצע עבודות של שלד.

איתן כבל: רועי, בוא נעביר את ההצעה כמו שהיא.

איתן כבל: לקראת הקריאה השנייה והשלישית, נחדד את זה.

רועי פולקמן: צריך להבהיר, למרות שאני חושב שזה ברור.

איתן כבל: אם מבחינת

איתן כבל: כם אתם לא רואים עם זה בעיה, אני לא - - -

ערן סיב: אפשר למחוק את המילים "הרחבת מבנה".

רועי פולקמן: הוא רוצה להרחיב את האחריות בשביל הצרכן.

רועי פולקמן: מה אכפת לך שגם ענף שהוא לא קבלני שיפוצים, בהזדמנות של הגנה צרכנית, יקבל הגנה?

ערן סיב: אני אגיד לך למה.

ערן סיב: כי ברגע שבונים, כבר חוק מכר חל עליו.

אסתי ורהפטיג בס: לא, זה חל רק בקניית דירה חדשה.

אסתי ורהפטיג בס: אם אתה עושה הרחבה ומוסיף חדר, החוק הזה לא חל עליך.

איתן כבל: אני חושב שהכיוון שמוצע כאן הוא דווקא לא רע.

יהודה כהן: איגוד קבלני השיפוצים רוצים לברך את רועי שנרתם למשימה הזאת.

יהודה כהן: התחלנו תהליך של הסדרת הענף של כל קבלני השיפוצים.

יהודה כהן: ערן סיב הגדיר משנת 2000 קבלן שיפוצים בסיווג 131.

יהודה כהן: בשביל זה היה צריך להגיע לבית המשפט העליון עם אהרון ברק, שם פסקו.

יהודה כהן: לאחר מכן השר גלנט הגדיר לאחרונה את סיווג 131 קבלני שיפוצים לא עד מיליון וחצי שקל, וזאת הגדרה נוספת.

יהודה כהן: החוק שבא להסדיר עכשיו את הענף הזה, שאין דבר כזה לצאת מבית ללא אחריות, אני חושב שזה מתחיל תהליך שהציבור יפנים את זה.

יהודה כהן: תתפלא לשמוע שהרבה צרכנים, כשנכנס אליהם הביתה קבלן שיפוצים, הם שואלים אותו: סליחה, אדוני, אתה קבלן רשום או לא קבלן רשום?

יהודה כהן: התהליך מתחיל לחלחל לציבור.

יהודה כהן: אנחנו מאמינים שתוך מספר שנים זאת תהיה פעילות רחבה של התאחדות קבלני השיפוצים ואנחנו נעשה חיל בנושא הזה.

ערן סיב: לדעתנו, איתן, קבלן שיפוצים שעושה עבודה ב-10,000 שקל, צריך לתת אחריות.

ערן סיב: אני מסכים איתך שנלך שלב-שלב.

איתן כבל: אני מסכים איתך.

איתן כבל: בא בן אדם, עשה לי זפת בגג.

איתן כבל: עשה איטום.

איתן כבל: זה סכום של כ-7,000 שקל, לא מגיעה לי על זה אחריות?

רועי פולקמן: אני חושב שסיפרתי בדיון הקודם שביקשתי עבודת איטום וקיבלתי אחריות עד בוא המשיח.

רועי פולקמן: יש לי קבלה ורשום בה: אחריות עד בוא המשיח.

רועי פולקמן: כתוב שחור על גבי לבן, קבלן חרדי ומקסים.

רועי פולקמן: אמרתי לו שאם בא המשיח והעבודה לא עומדת, אני פוטר אותו מאחריות.

רועי פולקמן: הוא שאל אותי: כמה זמן אחריות לרשום לך בקבלה?

רועי פולקמן: אמרתי לו: אני רוצה עד בוא המשיח.

רועי פולקמן: והוא רשם עד בוא המשיח.

איתן כבל: הוא לקח סיכון כי אחת ה-רעות היא כל הנזילות.

איתן כבל: חבר'ה, בוא נתקדם, חבל לנו על הזמן.

מירב תורג'מן: אני אקרא את החוק.

מירב תורג'מן: "הצעת חוק אחריות לעבודות שיפוצים, התשע"ח-2018.

מירב תורג'מן: הגדרות.

מירב תורג'מן: בחוק זה – "אי התאמה" – כל אחת מאלה: (1) ליקוי שנתגלה בעבודות או עבודות השונות מן המוסכם או מן האמור לתקן רשמי, כמשמעותו בחוק התקנים, התשי"ג-1953; (2) לעניין טובין שסופקו על ידי מבצע עבודות השיפוצים והותקנו במבנה בו בוצעו העבודות – כמשמעותה בסעיף 11 לחוק המכר, התשכ"ח-1968.

מירב תורג'מן: "חוק המכר (דירות)" – חוק המכר (דירות), התשל"ג-1973; "חוק רישום קבלנים לעבודות הנדסה בנאיות" – חוק רישום קבלנים לעבודות הנדסה בנאיות, התשכ"ט-1969"; "עבודות הנדסה בנאיות" – כהגדרתן בחוק רישום קבלנים לעבודות הנדסה בנאיות; "עבודות שיפוצים" – עבודות הנדסה בנאיות שמבצע אדם בתשלום עבור מזמין, במבנה קיים הנמצא בבעלותו או בחזקתו של המזמין, לרבות הרחבת המבנה, אך למעט עבודות הכוללות הריסת המבנה ובניית מבנה חדש, ולמעט עבודות שהיקפן הכספי אינו חורג מהתחום שנקבע בהוראות לפי סעיף 14(א) לחוק רישום קבלנים לעבודות הנדסה בנאיות לעניין היקפן הכספי של עבודות הנדסה בנאיות בכל ענף משנה".

מירב תורג'מן: כאן ההפניה היא ל-44,000 שקלים, שקבועים בהוראות לפי חוק רישום קבלנים.

אילן רויזמן: זה צמוד למדד ומתעדכן אחת לתקופה.

מירב תורג'מן: כמובן.

איתן כבל: יש הערות?

איתן כבל: מי בעד סעיף 1?

איתן כבל: בעד סעיף 1 – פה אחד

איתן כבל: נמנעים – אין

איתן כבל: סעיף 1 נתקבל.

יהודה כהן: למה הורידו את ההערה לגבי קבלן השיפוצים?

מירב תורג'מן: כי זה למעשה כל אדם שהוזמנה ממנו עבודה.

מירב תורג'מן: ההגדרה היא סוג העבודה, שזה שיפוצים.

מירב תורג'מן: עבודות שיפוצים.

יהודה כהן: מי זה שיפוצניק?

יהודה כהן: האם זה כל עובד שטחים?

יהודה כהן: יש לנו בעיה עם כל השב"חים שנכנסים ועושים את כל הדברים האלה.

יהודה כהן: הם לא קבלני שיפוצים.

אסתי ורהפטיג בס: אנחנו רוצים שהאחריות תחול גם עליהם.

מירב תורג'מן: לכן זה חל על כל אדם ולא רק על קבלן.

מירב תורג'מן: יוצא מזה שקבלן הוא רק קבלן רשום, ולכן ברגע שזה כל הזמנת עבודה מול כל אדם, זה יחול באופן יותר רחב.

מירב תורג'מן: 2.

מירב תורג'מן: "התקשר אדם בהסכם עם מזמין לצורך ביצוע עבודות שיפוצים, יהיה אותו אדם אחראי לאי התאמה שהתגלתה בתוך התקופה הקבועה בתוספת לחוק המכר (דירות) בהתאם לאי ההתאמה הקבועה בתוספת האמורה".

מירב תורג'מן: מכיוון שיש שם גם את התקופה וגם את סוג העבודה.

מירב תורג'מן: אנחנו אולי ננסח את זה קצת שונה, אבל זאת המשמעות.

מירב תורג'מן: "ושתחילתה במועד סיום ביצוע העבודות, זולת אם הוכיח כי אי ההתאמה נגרמה בשל מעשה או מחדל של מזמין העבודה.

מירב תורג'מן: " אני חושבת שיש צורך להתייחס לנושא של תיקון הליקויים ללא תשלום.

מירב תורג'מן: הרי אנחנו מכירים את הנושא גם מחוק הגנת הצרכן, שתקופת האחריות חלה על העוסק לתקן את הליקויים בתקופת האחריות ללא תשלום.

מירב תורג'מן: פה אין לזה שום התייחסות.

מירב תורג'מן: לכאורה יכולה לחול חובה על מזמין העבודה לשלם סוג של השתתפות עצמית, ואני חושב שנכון יהיה להתייחס לזה במפורש.

אסתי ורהפטיג בס: אנחנו מסכימים.

אסתי ורהפטיג בס: אפשר לקחת משהו מחוק המכר (דירות), שם יש הוראה דומה שגם חובה תוך תקופת זמן סביר, שבתוכה מבצע העבודה צריך לעשות את התיקון.

אסתי ורהפטיג בס: אפשר להכניס את זה יחד עם ההוראה, ללא תשלום.

מירב תורג'מן: קודם כל, אנחנו נוסיף את המונח "ללא תשלום".

מירב תורג'מן: אני רק אבחן איפה בדיוק מבחינה ניסוחית, כך שהתיקון יבוצע ללא תשלום ובתוך זמן סביר.

מירב תורג'מן: אולי גם נכון יהיה לקבוע שמזמין העבודה נתן הזדמנות סבירה למבצע עבודות השיפוצים לתקן את הליקויים.

מירב תורג'מן: הרי הוא בכל זאת צריך לתאם איתו את הזמן שהוא מגיע אליו הביתה כדי שלא ייצא מצב שהוא לא מאפשר לו אפילו לבצע את התיקונים.

מירב תורג'מן: אלה שלושה נושאים קטנים שאנחנו נתייחס אליהם גם בנוסח.

יצחק שחק: חשוב לצלם.

יצחק שחק: היום מצלמים בכל מקום אז חשוב לצלם לפני שהוא התחיל לעבוד, כשהוא אומר שהוא סיים וכך יש עדות ואין מה לעשות.

יהודה כהן: ואם אני לא צילמתי, אני פטור מזה?

יצחק שחק: לא.

יצחק שחק: המילה סביר היא מילה מאוד רחבה, כמה זמן זה סביר.

יצחק שחק: יש הרבה ויכוחים.

רועי פולקמן: זה התפקיד שלהם, שלך ושל אחרים.

רועי פולקמן: כמובן, החוק לא יכול להתייחס לזה ואתה צודק שעדיף שאדם שמזמין יצלם את העבודה.

יהודה כהן: אתה לא יכול לכתוב את זה בחוק.

איתן כבל: אם אתם עושים קמפיין, זה מסוג הדברים שחשוב שייעשה – לצלם לפני ולצלם אחרי.

יהודה כהן: אנחנו הולכים לעשות קמפיין.

מירב תורג'מן: אדוני רוצה להעלות להצבעה את סעיף 2, לרבות ההערות שהוספתי?

איתן כבל: כן.

איתן כבל: מי בעד סעיף 2 עם התוספות?

איתן כבל: בעד סעיף 2 – פה אחד

איתן כבל: נמנעים – אין

איתן כבל: הסעיף אושר.

איתן כבל: נעבור לסעיף 3.

מירב תורג'מן: סעיף 3.

מירב תורג'מן: קביעת תקופת אחריות קצרה.

מירב תורג'מן: "הצדדים להסכם כאמור בסעיף 2, רשאים לקבוע תקופת אחריות שונה מזו הקבועה בתוספת לחוק המכר (דירות) לפי העניין, ובלבד שתקופת האחריות לא תפחת משנה ממועד סיום ביצוע העבודות.

מירב תורג'מן: " אתה רוצה להעלות להצבעה את סעיף 3?

איתן כבל: כן.

יהודה כהן: הסבר יש?

רועי פולקמן: זה מה שאמרנו קודם.

רועי פולקמן: בחוק המכר יש הגדרות ספציפיות לזמנים ארוכים משנה.

רועי פולקמן: למשל, ליקוי במוצרי מסגרות ונגרות, אלומיניום ופלסטיק – שנתיים.

רועי פולקמן: זה מוגדר בחוק המכר.

איתן כבל: אלה דברים שהם ברורים.

רועי פולקמן: זה תקף בכל מקרה, אבל במקרה הזה יכול ספציפית לשנות בחוזה את התקופה.

רועי פולקמן: לא פחות משנה, אבל יכול להגיד שהוא נותן שנה וחצי.

אסתי ורהפטיג בס: בעיקרון אפשר להגיד שעבודת שיפוצים טובה יכולה לתת בתנאים אופטימליים אחריות ארוכה כמו בחוק המכר, אבל אנחנו מבינים שעבודות שיפוצים מתבצעות בדירה קיימת, לפעמים בתשתיות מאוד ישנות.

אסתי ורהפטיג בס: לכן כן צריך לאפשר לצדדים להתנות את זה לקבוע תקופות קצרות יותר, אבל כאמור עם המגבלה של שנה.

רועי פולקמן: חיפויי חוץ – 7 שנים.

רועי פולקמן: החוק גובר, כך שאם עשית חיפוי על בית ישן, חוק המכר אומר שבע שנים אחריות.

ערן סיב: חוק המכר חל גם על שיפוצים?

מירב תורג'מן: לא.

ערן סיב: זאת בדיוק הנקודה, הוא לא חל עלינו.

אסתי ורהפטיג בס: אם לא אמרתם כלום, יחולו שבע שנים על החיפויים.

אסתי ורהפטיג בס: אם אמרת לו, למשל, שיש תשתית מאוד גרועה ואתה יכול לתת לו שנתיים אחריות מקסימום, יהיו שנתיים.

מירב תורג'מן: אני מבינה על מה הוא שואל.

מירב תורג'מן: אתה שואל משהו אחר.

מירב תורג'מן: מכיוון שחוק המכר קובע את תקופות האחריות, אנחנו הפנינו מכאן לתקופת האחריות.

מירב תורג'מן: לא קבענו שזה רק על דירה חדשה אלא לקחנו את תקופת האחריות שחלה, כמו שחלה על קבלן לגבי דירה חדשה, כך שהיא תחול גם לגבי עבודות השיפוצים.

מירב תורג'מן: לכן ההפניה היא לחוק המכר.

רועי פולקמן: אם עשיתי עבודת חיפויים, אלא אם הגדרתי אחרת, האחריות תהיה לפי מה שכתוב בחוק המכר.

מירב תורג'מן: בדיוק, בדיוק.

ערן סיב: אם אדם עושה אינסטלציה בבית ולא הוגדרה אחריות, זה משליך על חוק המכר, שם האחריות היא לשבע שנים?

מירב תורג'מן: כן.

איתן כבל: אתה צריך נקודת התייחסות.

מירב תורג'מן: שאבנו את תקופות האחריות ואת סוג העבודה מחוק המכר לכאן.

רועי פולקמן: צנרת זה לא שבע שנים, זה ארבע שנים.

רועי פולקמן: יש עשרה סעיפים שמגדירים: צנרת, מים, גז וכולי – ארבע שנים.

רועי פולקמן: אם הוא עשה עבודה יסודית ובנה את הכול מאפס, והוא לא הגדיר את זה בחוזה, הוא יגיד ארבע שנים אחריות.

רועי פולקמן: אם הוא הגדיר שהוא נותן אחריות, הוא יצטרך להגדיר אחריות לתקופה אחרת.

ערן סיב: למעשה, אם הוא נותן שנה אחריות זה לא תופס, אם בחוק המכר כתוב ארבע שנים.

רועי פולקמן: לא.

רועי פולקמן: אלא אם הוגדר אחרת בחוזה ולא פחות משנה.

רועי פולקמן: אתם תצטרכו שהקבלנים שלכם יתחילו להגדיר.

רועי פולקמן: עוד דבר שזה מייצר והוא טוב, זה את השקיפות הזאת מכיוון שהיום זה מעורפל.

רועי פולקמן: בגלל שגם לקבלן יש אינטרס והוא לא יכול לתת התחייבות אוטומטית לפי חוק המכר כי זה בניין קיים, למשל, אבל יש שקיפות, דבר שאין היום, הוא יהיה חייב לכתוב בחוזה הזמנת העבודה או בקבלה כמה שנות אחריות הוא נותן.

רועי פולקמן: היום זה כמעט לא קיים ואתה בכלל לא יודע לכמה זמן יש לך אחריות.

רועי פולקמן: זה החידוש שהדבר הזה מייצר.

רועי פולקמן: זה גם מטיל עליכם עול, אבל אנחנו חושבים שהוא עול צרכני.

ערן סיב: ומי שלא עושה חוזה ולא רושם?

אסתי ורהפטיג בס: זה אינטרס שלכם שזה יהיה כתוב ויהיה קל להוכיח.

ערן סיב: להסביר את זה לכולם וליידע את כולם מאוד קשה, כי חוק המכר מתייחס לדירות חדשות, שם התשתית חדשה והכול חדש.

ערן סיב: אצלנו זה שיפוצים ובכל זאת התשתית ישנה ויכולים להיות פיצוצים.

רועי פולקמן: בגדול, אתה מצפה שקבלן שעושה עבודת שיפוצים יגיד ללקוח שלו על אחריות בכל מקרה.

רועי פולקמן: הוא יגיד לו: עשיתי לך עכשיו אינסטלציה, החלפתי לך את האמבטיה ויש לך אחריות לשנה או לשנתיים.

רועי פולקמן: הוא יצטרך להגיד לו את זה.

ערן סיב: לא להגיד לו את זה.

ערן סיב: לחתום על זה.

רועי פולקמן: עדיף.

רועי פולקמן: היה דיון וגם את זה הורדנו בעצת הצוות המקצועי כדי לא להכביד.

רועי פולקמן: אין חובת רישום.

רועי פולקמן: אנחנו לא מחייבים אותך לרשום.

רועי פולקמן: אנחנו חושבים שזה נכון כי עדיף שזה לא יהיה בעל פה.

ערן סיב: מספיק שהוא אומר לו את זה?

רועי פולקמן: כן.

מירב תורג'מן: ברירת המחדל, גם אם לא קבעו כלום ביניהם, היא התקופה שקבועה בחוק המכר.

מירב תורג'מן: אלא מה, שהחוק מסמיך אותם לקבוע תקופת אחריות קצרה יותר.

רועי פולקמן: שיכולה להיעשות גם בעל פה.

מירב תורג'מן: יכול להיות שהיא פרמטר של מחיר העבודה.

רועי פולקמן: באחת השיחות בינינו עלתה השאלה האם זה מחייב רישום?

רועי פולקמן: תיאורטית הסיכום הזה יכול להיות בעל פה.

רועי פולקמן: אני חושב שהנורמה העדיפה, גם מצד הלקוח וגם מצד הקבלן, כדי שלא יהיו ויכוחים, היא לרשום.

רועי פולקמן: התשובה היא שאתה יכול לעשות לי עבודה באמבטיה ולהגיד: רועי, יש לך אחריות לשנתיים ובזה נגמר הסיפור.

אילן רויזמן: קבלן שיפוצים, בדרך כלל יש לו עבודות מסוימות קבועות שהוא עושה.

אילן רויזמן: שיכין נוסח חוזה אחיד וימלא את התקופות.

יהודה כהן: הורדתם את החוזה.

אילן רויזמן: את הצעה שכדאי להציע לקבלנים, שיצטיידו באיזשהו נוסח ויעלו את הדברים על הכתב לטובת הקבלן.

ערן סיב: חוק המכר לא כל כך מתאים לנו.

ערן סיב: בוא נשים דברים על השולחן.

ערן סיב: אין אופציה אחרת לעדן את זה?

רועי פולקמן: אתם יכולים להגדיר מה שאתם רוצים.

רועי פולקמן: אחת המטרות של החוק הזה היא לצמצם אי-בהירות מול הלקוח.

רועי פולקמן: אומרים לך שאם לא אמרת כלום, לא כתבת כלום ולא כלום, חוק המכר יחול עליך.

יצחק שחק: לפי מה שאני שומע, קבלן צריך לבוא עם הסכם.

רועי פולקמן: עדיף.

רועי פולקמן: החוק לא מחייב רישום, אבל עדיף.

רועי פולקמן: כאן עשינו סיטואציה שעדיף לקבלן השיפוצים לבוא עם הסכם רשום, אחרת הוא לכאורה יהיה חייב באחריות שקיימת בחוק המכר.

איתן כבל: הקשבתי לכם.

איתן כבל: נכון איך שזה כתוב וזה בסדר גמור, לדעתי.

איתן כבל: אלה דברים שצריך שהם ישתרשו בתוך התהליך הזה.

איתן כבל: מה שאתם מבקשים זה לייצר תרבות חדשה.

איתן כבל: מה כל הקטע ולמה אנחנו יושבים פה?

איתן כבל: כי שיפוצניק נתפס כחאפר.

איתן כבל: ומה אתם אומרים?

איתן כבל: חברים, לא כולם ככה.

איתן כבל: יש אנשים רציניים, אנשים בעלי יכולות גבוהות.

איתן כבל: זה בדיוק אותו מאבק שאנחנו מנהלים היום על המוסכים המוסדרים.

איתן כבל: זה ממש אותו דבר, רק בכותרת אחרת .

איתן כבל: זה בדיוק ככה.

איתן כבל: הטענה של אלה שמוסדרים ויש להם את כל הרישיונות, שהחאפרים מייצרים שם רע לענף באלף ואחת ורסיות.

איתן כבל: זה החל במחיר, לגבי כל מי שלוקח מחיר נמוך.

איתן כבל: אותו הדבר כאן.

איתן כבל: במסגרת הקמפיין שלכם תצטרכו להגיד לאנשים שלכם: חברות וחברים, יש כללים חדשים עבורכם.

איתן כבל: אתם אמורים להיות המרוויחים הגדולים.

איתן כבל: זה לא אומר שתהיו עכשיו זומבים.

איתן כבל: אתם צריכים ללכת, קצת לקרוא.

איתן כבל: אתם תצטרכו להוציא להם עלונים ולפרסם את החוק שפולקמן מוביל.

איתן כבל: הרי בשביל זה אנחנו כאן.

רועי פולקמן: דרך אגב, אני גר ליד קו התפר.

רועי פולקמן: לידי עיר חרדית ביתר עילית, ואתה רואה את התופעה, שמגיעים המון פועלים ועובדים בשחור.

רועי פולקמן: חלקם כמובן פועלים פלסטינים.

רועי פולקמן: הם עושים עבודות שיפוצים וחלק מהבידול שאנחנו רוצים לייצר כאן זה בדיוק האיכות.

רועי פולקמן: האיכות לאחריות.

ערן סיב: אני קצת חושש עם חוק המכר.

ערן סיב: חוק המכר נקרא כך כי הוא מתייחס למכר של דירה חדשה, של תשתיות חדשות.

רועי פולקמן: אז תתנו, אתה צודק.

רועי פולקמן: בגלל זה לא חייבנו אתכם.

אסתי ורהפטיג בס: רק להדגיש שבחוק המכר אי אפשר להתנות.

אסתי ורהפטיג בס: בחוק המכר יש את התקופות ולא משנה מה יגיד הקבלן.

אסתי ורהפטיג בס: פה אפשר כן להתנות.

ערן סיב: אתם עשיתם לינקג', עשיתם השלכה.

איתן כבל: לא, אין לינקג'.

איתן כבל: תראה, אני מבין את החשש שלך, אבל אני אומר לך שאתה עוד תודה לנו.

איתן כבל: העובדה שאנחנו מתכתבים עם חוק המכר, משמעותה הרצינות שאנחנו מייחסים לשיפוצניקים שאמורים להתאגד אצלכם.

איתן כבל: זה כל העניין.

רועי פולקמן: זה לא כמו חוק המכר כי זה לא חובה.

רועי פולקמן: אתם יכולים להתנות על זה, בשונה מקבלן שבונה בניין ולא יכול להתנות.

יהודה כהן: רועי, זה אומר שאנחנו נשב אחר כך ונלבן את הכול.

רועי פולקמן: לדעתי, הדבר היחיד שצריך לבחון שוב, ואני מחויב להסכמים עם משרדי המשפטים והשיכון, הוא לגבי הסכום, האם יש שם גמישות.

רועי פולקמן: הסכום באמת קצת גבוה ואולי צריך קצת להוריד אותו.

רועי פולקמן: חוץ מהסכום, לדעתי כל הדברים פה הם פיקס.

איתן כבל: גם אני חושב כך.

ערן סיב: אם מדובר על חוק המכר, 44,000 זה לגיטימי.

רועי פולקמן: לכן אני שוב אומר שבעיניי, הדבר היחידי שצריך לבחון שוב עד הקריאה השנייה והשלישית זה הסיפור של הסכום, האם צריך להוריד אותו קצת כי הוא אולי באמת קצת גבוה, בהסכמת המשרדים.

רועי פולקמן: חוץ מזה לא ראיתי כאן באגים מיוחדים.

איתן כבל: מי בעד סעיף 3?

איתן כבל: בעד סעיף 3 – פה אחד

איתן כבל: נמנעים – אין

איתן כבל: תודה, הסעיף אושר.

מירב תורג'מן: סעיף 4.

מירב תורג'מן: התניה – לטובת מזמין העבודה.

מירב תורג'מן: "אין להתנות על הוראות חוק זה, אלא לטובת מזמין העבודה".

מירב תורג'מן: כאן חשוב לי להבהיר שזה לא גורע מהוראות סעיף 3, שמאפשר להתנות על תקופות שקבועות בחוק המכר ובלבד שהתקופה לא תפחת משנה.

מירב תורג'מן: לכן, אני חושבת שצריך להוסיף פה את המילים: מבלי לגרוע מהוראות סעיף 3.

איתן כבל: אוקיי.

איתן כבל: מי בעד הסעיף עם התוספת?

איתן כבל: בעד סעיף 4 – פה אחד

איתן כבל: נמנעים – אין

איתן כבל: תודה, הסעיף אושר.

מירב תורג'מן: סעיף 5.

מירב תורג'מן: שמירת דינים.

מירב תורג'מן: "הוראות סעיפים 2 עד 4 אינן גורעות מהוראות כל דין".

מירב תורג'מן: אני חושבת שזה ברור ממילא.

מירב תורג'מן: אנחנו נבחן את הצורך בסעיף הזה.

אסתי ורהפטיג בס: הכוונה היא שבעבודות הקטנות מ-44,000 שקל, ימשיך לחול עליהן הדין הכללי.

איתן כבל: הגברת ורהפטיג, אתן תעשו ביניכן את הדיון.

איתן כבל: אם תחשבו שבכל זאת נכון משפטית, נשים אותו.

איתן כבל: בכל מקרה, נצביע על סעיף 5.

איתן כבל: בעד סעיף 5 – פה אחד

איתן כבל: נמנעים – אין

איתן כבל: הסעיף אושר.

איתן כבל: תודה.

איתן כבל: בכל מקרה אני אומר שאם תחשבו לנכון שהוא מיותר, בין קריאה שנייה ושלישית נוריד אותו.

מירב תורג'מן: אני רק אציין לפרוטוקול ששני מנדל לאופר, רפרנטית שיכון באגף תקציבים, מוסרת שאין עלות תקציבית להצעת החוק.

איתן כבל: תודה לכם, הישיבה נעולה.